Kinders is vatbaar vir 'n aantal algemene, aansteeklike siektes soos masels, pampoentjies en waterpokkies. Die meeste kindersiektes is onskadelik, tensy komplikasies intree. Die term kindersiektes word gewoonlik gebruik wanneer daar gepraat word van sekere aansteeklike siektes wat hoofsaaklik gedurende die kinderjare voorkom. 'n Kenmerkende veluitslag (eksanteem) wat die diagnose van die siekte kan vergemaklik, kom dikwels voor. Verskeie virusinfeksies wat nie as kindersiektes beskou word nie asook 'n oorgevoeligheid vir sekere geneesmiddels kan egter ook 'n veluitslag tot gevolg hê. Masels (morbilli) word deur ŉ virus veroorsaak. Dit is 'n hoogs aansteeklike siekte wat meestal tussen die ouderdom van 5 en 10 jaar voorkom. Infeksie vind deur middel van kiemdraende druppeltjies in die lug plaas. Die siekte is 1 tot 3 dae voor die veluitslag tot 5 dae daarna aansteeklik. Vandat die virus die liggaam binnegedring het, kan 10 tot 12 dae verloop voordat die eerste siektesimptome verskyn (ontkiemingstyd). Die eerste 3 tot 5 dae na die ontkiemingstyd word gewoonlik gekenmerk deur 'n hoë koors (38,5- 40 °C), lusteloosheid, rooi oë weens ontsteking van die konjunktiva, ŉ neusverkoue, droë hoesie en ŉ effense swelsel van die limfkliere in die nek.